text: BADALONA 3 – ATLÈTIC BALEARS 0: 'No fallem, un any més' – CFBadalona
  24/04/2016 General1746cc6e07
  El Badalona no ha fallat aquest matí i ha tombat l'Atlètic Balears en una actuació molt solvent dels de Manolo González, que s'han avançat ben aviat en el marcador -gràcies a un gol de Sergio Maestre- i que a partir d'aleshores han sabut gestionar molt bé el ritme i els temps del partit. A la represa, els palmesans han estirat línies i han portat el pes del joc, però sense gaires arribades clares. Un doblet d'Eugeni, a l'inici i al final del segon temps, ha segellat una victòria que pràcticament ens assegura la permanència matemàtica, per tretzena temporada consecutiva, a la 2a Divisió B.
  Des del primer minut s'ha vist ben a les clares que avui el Badalona es jugava mitja lliga a Montigalà. En l'últim partit a casa de la temporada (recordem que el cap de setmana del 8 de maig sumarem automàticament els 3 punts per la desqualificació de l'Huracán de València), els seguidors escapulats han vist com els seus posaven fil a l'agulla ràpidament per mirar d'enllestir una salvació que ja feia massa setmanes que no s'acabava de concretar. Eugeni, omnipresent a la medul·lar, avisaria tot just als cinc minuts amb una gardela des de 30 metres que el porter Vicenç avortaria amb problemes. El primer gol ha arribat, precisament, a partir d'una jugada d'estratègia marca de la casa iniciada pel tarragoní. Servei de falta des del mig del camp, Amantini la despenja cap a l'interior de l'àrea des del vèrtex esquerre i, enmig d'un núvol de jugadors, Sergio Maestre aconseguia baixar l'esfèrica i creuar-la amb la dreta per enviar-la lluny de l'abast del cèrber 'balearico' (8'). El Bada havia obert la llauna ben d'hora, superant així un dels principals obstacles de la temporada, i aquest avantatge l'hi ha donat molta tranquil·litat per administrar la renda i jugar amb calma des del darrere. La resta de la primera part ha transcorregut sense gaires moviments, a banda d'un xut sense perill real d'Òscar Muñoz (20') i un bon servei de falta d'Eugeni que marxava llepant el pal dret de la porteria visitant (31'). L'àrbitre tampoc no assenyalaria un possible penal sobre Enric Pi al 38', quan el lateral s'internava dins l'àrea per l'esquerra, però el cert és que cap equip arriscava gaire per cercar el marc contrari.
  El segon temps ha tingut més color balear, si bé els de Ziege tampoc no han inquietat massa els dominis de Morales, avui altre cop incommensurable sota pals. Als cinc minuts, una bona cursa de Perona per banda dreta hauria pogut acabar en rematada a boca de canó d'Eugeni, però el nostre '10' no hi arribaria pels pèls. No obstant això, dos minuts després l'ex del Sevilla i el Lleida seria objecte clar de penal després d'una bona incorporació per l'esquerra, i ell mateix transformaria la pena màxima enganyant perfectament el porter rival. A partir d'aquí el matx faria baixada clarament, i el Badalona ha fet un pas enrere per assegurar el resultat i cercar la contra sense riscos. Els blanc-i-blaus ho han aprofitat per acabar d'agafar la batuta i gaudir de les primers opcions reals de perill: Fullana picava una falta lateral des de l'esquerra que es passejava per dins l'àrea sense trobar rematador (70') i, deu minuts després, ha arribat l'oportunitat més clara dels palmesans en un espectacular cacau de Kike López que ha escopit el travesser. La sort no somreia als illencs i sí que ho faria, ja a les acaballes, a Eugeni Valderrama, que marcaria el tercer aprofitant una indecisió defensiva que el deixava sol davant el jove Vicenç Sabater (87'), a qui batia amb seguretat pel pal curt.
  Amb els tres punts sumats avui, el Bada tanca la temporada com a local i ho fa deixant enllestida, virtualment, la salvació. Resten dos partits al País Valencià (dissabte que ve a Paterna davant el Valencia Mestalla i el 15 de maig a Elda) i, afortunadament, gràcies a la bona feina feta, no seran decisius per a confirmar que el Badalona certifica, per fi, l'objectiu d'aquesta campanya: serem de bronze, un any més!
  Encabat el partit han passat per roda de premsa el nostre primer entrenador, Manolo González, el primer capità de la plantilla, Fran Grima, i el golejador Sergio Maestre, que avui s'ha estrenat aquesta temporada. Aquí podeu sentir el que han dit davant els micròfons: